Chris O'Moore

**Chris O'Moore** (tidligere **Christoforos Schuff**; født 1979) er en amerikansk artist, skribent, kunstner, aktivist og tidligere ortodoks prest.. Han er også kjent for tidligere å ha levd som transkvinne.

Han flyttet til Norge i 2000, og har markert seg som deltaker i offentlig debatt om tro og kultur og som en talsperson for fred, rettferdighet, menneskerettigheter og religionsdialog. Han har utdanning både fra Norge, USA og Hellas innen teologi, språkfag, likestilling og rettsvitenskap, musikk, historie, pedagogikk og økologisk landbruk og er, etter eget utsagn, sertifisert Combat Medic som angivelig har frivillig deltatt i evakueringsarbeid ved fronten i Ukraina i 2022 og 2023.

## Biografi
O'Moore ble født i Carmichael i Sacramento County i California som barn av John W. Schuff og Lynn M. Mapes. Han har én eldre bror, men i ungdomsårene levde han også periodevis sammen med en fosterfamilie med fem søsken.

## Samfunnsengasjement
Med utgangspunkt i sitt samfunnsengasjement og livssyn har O'Moore figurert i media flere ganger siden 2006, blant annet som stemme for en bærekraftig og enkel livsstil, økologi og rettferdighet. Schuff ble profilert i livssynsprogrammet *[[Åpen himmel]]* på NRK i 2011 og igjen i 2012 og 2013 i en ny versjon som del av programmet *[[Underveis]]* på NRK. Av ideologiske grunner hadde familien Schuff ikke bil, selv om de i en årrekke bodde på landsbygda. O'Moore ble ofte beskrevet som en «litt uortodoks» prest, og en artikkel i avisen ''Vårt land'' i 2006 fikk tittelen «Ikke helt ortodoks». Våren 2011 ble den ortodokse pateren beskrevet av NRK som «Svartkledt og fargerik». Høsten 2010 var O'Moore involvert i en kirkeasylsak da en serbisk familie fra Kosovo gikk i asyl hos den ortodokse menigheten på Greipstad i Songdalen. Pateren ble ellers rådspurt fra tid til annen i flere media i spørsmål om etikk, ortodoks historie, tro, tradisjon og siden 2010 i saker angående romfolk i Norge.

Som ortodoks prest uttalte O'Moore seg positivt om retten til samkjønnet ekteskap og engasjerte seg for LHBT-rettigheter. Paterens engasjement for dette temaet samt ytringer og syn på kjønn og seksualitet førte til avsettelse som ortodoks prest i 2017.

O'Moore har også vært involvert i flere saker angående romfolk (eller romanifolket) i Norge, blant annet i forhold til deres menneskerettigheter, likebehandling og gjennom å formidle arbeid. O'Moore har arbeidet med flyktninger på Lésvos og fra oktober 2015 til mars 2016 fungerte han som koordinator for en transittleir for flyktninger i Sykaminea-området på Lésvos i samarbeid med FNs høykommissær for flyktninger (UNHCR).

Den 10. april 2016 ble O'Moore arrestert under en fredelig markering foran Stortinget sammen med fem andre demonstranter. Den ortodokse presten nektet å vedta boten av ideologiske grunner. Markeringen skulle belyse flyktningsituasjonen i Norge og Europa og være en protestaksjon mot asylinnstramningene. Ifølge avisen *Vårt Land* hadde det gått ca. 30 år siden siste gang en prest ble arrestert for en politisk markering i Norge.

## Priser og utmerkelser
I mars 2013 mottok O'Moore Fokusprisen (diakoniprisen) fra Diakoniforbundet i Agder og Telemark for sitt engasjement for og sin solidaritet med utsatte eller vanskeligstilte grupper. I 2015 ble han tildelt Brobyggerprisen av Norske kirkeakademier for sitt engasjement for fattige. På Martin Luther King Day 2017 mottok han Ikkevoldsprisen fra Norges Kristne Råd, blant annet for sitt «sterke engasjement for fred og rettferdighet...uredde og modige meningsytringer, blant annet (gjennom) bruk av ikkevoldelige demonstrasjoner».

## Musikk
O'Moore har gitt ut tre plater med egen musikk og en rekke singler, og opptrådte tidligere tidvis sammen med sin eks-kone som «Simpleminded». Som scenekunstner bruker han navnet «justXx» og "King and Pauper". Musikken hans kjennetegnes blant annet av samfunnsengasjement, og blant komposisjonene hans finner man anti-krigssangene «God damn the war» og rap-singelen «War and More» fra 2011. Singelen «My friend» fra 2009 handler om en barndomsvenn som ble dømt for drap i USA.

## Kunst og annen kulturvirksomhet
O'Moore har bidratt til ei rekke kunstutstillinger siden 2012 med egen billedkunst, installasjonsverk, kunstfilm og performance, blant annet i samarbeid med Alfred Vågsvold, med Pride Art i nyere tid med utstillinger på blant annet Stiklestad Nasjonale Kultursenter, Design og arkitektur Norge, Kulturkirken Jakob og i Bomuldsfabriken Kunsthall i Arendal  Han har gjort voiceover-arbeid for flere prosjekter, blant annet i barnefilmen ''Yohan - barnevandre'' og i dokumentarfilmen ''Med rett til å kapre'', som ble sendt på NRK. Schuff gjorde en cameo-opptreden i TV-serien *[[Okkupert]]*, sesong 1, episode 6, som ble vist av TV 2 og senere av Netflix.

## Privatliv
I 2000 giftet O'Moore seg med Hildegunn Marie Tønnessen. Paret flyttet til Norge samme år, og har tre barn sammen. Fra 2001 bodde familien i Hellas i flere lengre perioder. 

Den 16. januar 2013 kom det fram i et intervju med *[[Fædrelandsvennen]]* at han var blitt kreftsyk med diagnosen follikulært lymfom, som regnes for å være en uhelbredelig form for lymfekreft.

Høsten 2017 søkte han om separasjon fra Tønnessen, og i 2018 ble skilsmissen innvilget. O'Moore giftet seg med Helene Harstad på Sicilia i mai 2019. Han er (per 2023) bosatt i Kristiansand.

## Utmerkelser
* 2013: Fokusprisen (Diakoniprisen) fra Diakonforbundet i Agder og Telemark
* 2015: Brobyggerprisen
* 2017: Ikkevoldsprisen

## Diskografi
* 2001 *The Cry*
* 2001 *The Call*
* 2003 *Live*
* 2009/2012 *My Friend* (singel)
* 2011 *God damn the war* (singel)
* 2011 *War and More* (singel)
* 2011 *Christmas Song* (singel)
* 2012 *Recuerdo* (singel)
* 2014 *Hellige natt* (singel)
* 2015 *Para siempre* (singel) – under artistnavnet Chris Padrino
* 2023: *What they say* (singel)
* 2023: *As I Be* (EP)

## Referanser


## Eksterne lenker
* 
* 
* 
*  NRK-artikkel «Presten som må protestere»
*  Tørst-artikkel «Opplysning i svart»